สมาคมตราสารหนี้ชี้เงินฝรั่งรอบนี้ลงทุนยาว
สมาคมตราสารหนี้ไทยเผยเงินทุนต่างประเทศที่ไหลเข้ามาลงทุนในไทยรอบนี้มีสัญญาณบ่งชี้เป็นการลงทุนระยะยาวไม่ใช่เงินสั้นเก็งกำไร
7 ก.ย. 2553

สมาคมตราสารหนี้ไทยเผยเงินทุนต่างประเทศที่ไหลเข้ามาลงทุนในไทยรอบนี้มีสัญญาณบ่งชี้เป็นการลงทุนระยะยาวไม่ใช่เงินสั้นเก็งกำไร
น.ส.อริยา ติรณะประกิจ ผู้ช่วยกรรมการผู้จัดการ สมาคมตราสารหนี้ไทย(THAIBMA) เปิดเผยว่า   เงินทุนต่างประเทศที่ไหลเข้ามาลงทุนในประเทศไทยรอบนี้ ที่ผ่านตลาดตราสารหนี้นั้นมีสัญญาณบ่งชี้ชัดเจนว่าเป็นเงินลงทุนระยะยาวไม่ใช่เงินสั้นที่เข้ามาเก็งกำไรค่าเงินบาทหรือเงินร้อนเข้ามาเก็งกำไร เพราะจะเห็นว่าเงินรอบนี้เข้ามาซื้อพันธบัตรอายุยาว 5-10 เป็นส่วนใหญ่
“ตอนนี้เห็นชัดว่าความต้องการลงทุนในพันธบัตรอายุยาวมีมากเพราะอัตราผลตอบแทน(ยิว)ลดลงต่อเนื่อง พันธบัตร อายุ 10 ปี ผลตอบแทนลดลงเหลือ 3.06 % จาก ก่อนหน้าอยู่ที่ 4.38 %  ส่วน 5ปีลดจาก 3.62%เหลือ 2.74% และ 3 ปีลดจาก 2.82% เหลือ 2.61% “
อย่างไรก็ตามช่วงเดือน ส.ค.เดือนเดียวเงินต่างชาติเข้ามาลงทุนในพันธบัตรอายุเกิน 1 ปีมูลค่ารวมทั้งสิ้น 2.6 หมื่นล้านบาท และแนวโน้มยังคงไหลเข้ามาต่อเนื่อง และจนถึงขณะนี้ยอดคงค้างสุทธิของนักลงทุนต่างชาติในตลาดตราสารหนี้เกินเป้าหมายที่วางไว้แล้วว่าสิ้นปีจะอยู่ที่ 1.3 แสนล้านบาท  และหากอิงจากตัวเลขธนาคารแห่งประเทศไทยจะพบว่า ณ สิ้นเดือนมิ.ย. 2553 อยู่ที่ 1.4 แสนล้านบาท 
สำหรับเหตุผลนั้นมาจากพื้นฐานเศรษฐกิจไทยและภูมิภาคเอเชียที่เติบโตดีมาก ขณะที่ดอกเบี้ยก็มีแนวโน้มเพิ่มขึ้น  ส่วนดอกเบี้ยสหรัฐยังอยู่ที่ 0-0.25% เท่านั้นจึงเป็นเหตุผลให้เงินไหลเข้าภูมิภาคเอเชีย และจากการพูดคุยกับผู้จัดการกองทุนพบว่าเงินที่เข้ามาเป็นของกองทุนที่ลงทุนทั่วโลก